b'\n_START_ARTICLE_\nPC U\xc5\xa1\xc4\x87e\n_START_SECTION_\nKarakteristike\n_START_PARAGRAPH_\nSmje\xc5\xa1tena je u op\xc4\x87ini Novi Beograd, u bloku 16, na u\xc5\xa1\xc4\x87u Save u Dunav. PC U\xc5\xa1\xc4\x87e druga je po redu najvi\xc5\xa1a zgrada Balkana, odmah nakon Avaz Twist Towera u Sarajevu, a predstavlja jednu od najmodernijih u regiji. Visoka je 134 metra. U rekonstrukciju ovog zdanja, nakon o\xc5\xa1te\xc4\x87enja u NATO-vom bombardiranju SRJ ulo\xc5\xbeeno je 35 000 000 eura,zgrada je dobila 2 nova kata i danas ima ukupno 25 katova. Ukupna povr\xc5\xa1ina poslovnog prostora ovog objekta je 27 237 kvadratnih metara, a \xc4\x8ditava zgrada opremljena je najmodernijom opremom koja je u skladu s najvi\xc5\xa1im svjetskim standardima. Svaki kat ima klimu, podno grijanje, neprobojna stakla i najsuvremenije sustave za nadgledanje komunikacija itd. Zgrada posjeduje 7 modernih dizala kojima se za svega dvadesetak sekundi sti\xc5\xbee od prizemlja do posljednjeg kata, a tu je i 750 mjesta za parkiranje. Tijekom rekonstrukcije zgrada je dobila potpuno novu arhitektonsku glazuru; nekada\xc5\xa1nju aluminijsko-staklenu fasadu zamijenila su plavo-zelenkasta stakla.\n_START_SECTION_\nPovijest\n_START_PARAGRAPH_\nIdeja o izgradnji kompleksa zgrada najvi\xc5\xa1ih dr\xc5\xbeavnih institucija na lijevoj obali Save, u okviru novog grada pojavljuje se 1947. Od 1962. do 1964. godine realizira se samo neboder. Zdanje je useljeno 1965. kao glavna zgrada Centralnog komiteta Saveza komunista Jugoslavije. Naziv zgrade u to vrijeme bio je Pala\xc4\x8da dru\xc5\xa1tveno-politi\xc4\x8dkih organizacija-popularno CK. Po\xc4\x8detkom 1990. godine postaje poslovni centar. Zgrada je o\xc5\xa1te\xc4\x87ena u granatiranju 21. travnja i 27. travnja 1999. godine. Rekonstrukcija je po\xc4\x8dela 2003, a zavr\xc5\xa1ila sredinom 2005. godine.\n_START_SECTION_\nKompleks U\xc5\xa1\xc4\x87e\n_START_PARAGRAPH_\nKompleks U\xc5\xa1\xc4\x87e je projekt koji bi trebao za\xc5\xbeivjeti tijekom sljede\xc4\x87e tri godine i predstavljati najmoderniji i najelitniji centar na Balkanu. Planirana je izgradnja zgrade blizanke kao i vi\xc5\xa1enamjenskog uredsko-poslovno-sportskog centra._NEWLINE_Korisna povr\xc5\xa1ina objekta bit \xc4\x87e 160,000 \xc4\x8detvornih metara, a cijeli projekt bi trebao stajati 160 milijuna eura. Pod zemljom \xc4\x87e biti veliki hipermarket povr\xc5\xa1ine 12,000 \xc4\x8detvornih metara. Pod zemljom \xc4\x87e se nalaziti i jedan kat trgova\xc4\x8dkog centra dok \xc4\x87e preostala dva biti iznad zemlje. Trgova\xc4\x8dki centar \xc4\x87e imati ukupan poslovni prostor od 36,000 \xc4\x8detvornih metara i u njemu \xc4\x87e se nalaziti butici, prodavaonice namje\xc5\xa1taja, vi\xc5\xa1enamjenske prodavaonice, ljekarne, banke, restorani i kafi\xc4\x87i. Tre\xc4\x87i kat kompleksa namijenjen je sportsko-rekreativnim sadr\xc5\xbeajima i multipleks kazali\xc5\xa1tu-kinu.'